KOMISIJOS REGLAMENTAS (EB) Nr. 632/2006
2006 m. balandžio 24 d.
keičiantis Tarybos reglamento (EB) Nr. 673/2005, nustatančio papildomus importo muitus tam tikriems Jungtinių Amerikos Valstijų kilmės produktams, I ir II priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. balandžio 25 d. Tarybos reglamentą (EB) Nr. 673/2005, nustatantį papildomus importo muitus tam tikriems Jungtinių Amerikos Valstijų kilmės produktams (1), ypač į jo 3 straipsnį,
kadangi:
(1)
Jungtinėms Amerikos Valstijoms nesuderinus Tolesnio dempingo ir subsidijų kompensacijų akto (toliau - TDSKA) su įsipareigojimais, nustatytais PPO susitarimais, Reglamentu (EB) Nr. 673/2005 tam tikrų produktų, kurių kilmės šalis yra Jungtinės Amerikos Valstijos, importui nuo 2005 m. gegužės 1 d. įvedamas papildomas 15 % ad valorem muitas. Remdamasi PPO leidimu sustabdyti nuolaidų taikymą Jungtinėms Valstijoms, Komisija kasmet priderina sustabdymo lygį prie TDSKA tuo metu Bendrijai panaikintų arba sumažintų lengvatų lygio.
(2)
TDSKA išlaidos per pastaruosius metus, apie kuriuos turimi duomenys, yra susijusios su antidempingo paskirstymo ir kompensacinių muitų surinkimu per 2005 finansinius metus (nuo 2004 m. spalio 1 d. iki 2005 m. rugsėjo 30 d.). Remiantis šiais Jungtinių Valstijų Muitinės ir sienų apsaugos paskelbtais duomenimis, Bendrijai padaryta lengvatų panaikinimo arba sumažinimo žala siekia 36,91 milijoną JAV dolerių.
(3)
Kadangi padidėjo lengvatų panaikinimo arba sumažinimo ir dėl to sustabdymo lygis, pirmieji aštuoni produktai iš Reglamento (EB) Nr. 673/2005 II priede nurodyto sąrašo turėtų būti įtraukti į to reglamento I priedą.
(4)
Papildomas 15 % ad valorem importo muitas, taikomas daugiau nei metus I priede išvardytų produktų importui iš Jungtinių Valstijų, sudaro 36,91 milijono JAV dolerių neviršijančią prekybos vertę.
(5)
Reglamento (EB) Nr. 673/2005 6 straipsnio 1 ir 2 dalyse numatytos konkrečios išimtys taikant papildomą importo muitą. Kadangi šias išimtis galima taikyti įvykdžius tam tikras sąlygas prieš įsigaliojant Reglamentui (EB) Nr. 673/2005 arba jo įsigaliojimo dieną, praktikoje šios išimtys negali būti taikomos aštuonių produktų, šiuo reglamentu įtrauktų į I priedo sąrašą, importui. Todėl reikėtų priimti konkrečias nuostatas, kad šias išimtis būtų galima taikyti minėtų produktų importui.
(6)
Siekiant išvengti su papildomu muitu susijusių apgavysčių, reglamentas turėtų įsigalioti jo paskelbimo dieną.
(7)
Šiame reglamente numatytos priemonės atitinka Atsakomųjų prekybos veiksmų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 673/2005 I priedas pakeičiamas šio reglamento I priedu.
2 straipsnis
Reglamento (EB) Nr. 673/2005 II priedas pakeičiamas šio reglamento II priedu.
3 straipsnis
1. Produktams, kurių KN kodai yra 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 ir 8467 21 99, ir kuriems prieš šio reglamento įsigaliojimo dieną buvo išduota nuo muito atleidžianti ar jį sumažinanti importo licencija, papildomas muitas netaikomas.
2. Produktams, kurių KN kodai yra 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 ir 8467 21 99, kai galima įrodyti, kad jie jau pakeliui į Bendriją šio reglamento taikymo dieną, ir kurių paskirties vieta negalėtų būti pakeista, papildomas muitas netaikomas.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. balandžio 24 d.